Eelnev kirjeldus tundub ilmselt arusaadav neile, kes on lugenud tema uut raamatut  Identification for Prediction and Decision, mis oli artiklite kõrval üheks kursuse peamiseks materjaliks. Muuseas, see raamat peaks meie arvates olema kohustuslikuks kirjanduseks kõikidele empiirikaga tegelevatele sotsiaalteadlastele. Kui üritada kursuse sisu ja õpitut kokku võtta, siis tuleb öelda, et kursuses käsitletavad teemad on kõike muud kui klassikaline ökonomeetria. Mitte üheski loengus ei räägitud konkreetsetest andmetest ega hindamismeetoditest. Pigem käis arutelu kõrgemal abstraktsuse tasemel, kuidas mõelda otsustusprotsessist ja millistele küsimustele vastuseid üldse tasub otsida (vihjeks: Manski on üsna kriitiline paljude klassikalise ökonomeetria tüüpiliste rakenduste suhtes). Mingis mõttes meenutas kursus rohkem otsustusteooria kui ökonomeetriakursust (ja tõepoolest, kursusel oli päris palju kokkupuutepunkte  seekordse mikroökonoomika kursusega).